

**”ВОДОСНАБДЯВАНЕ И КАНАЛИЗАЦИЯ – ШУМЕН” ООД**

***ГОДИШЕН ДОКЛАД ЗА ДЕЙНОСТТА***

***ЗА 2017 ГОДИНА***

**НАСТОЯЩИЯТ ДОКЛАД ЗА ДЕЙНОСТТА Е ИЗГОТВЕН В СЪОТВЕТСТВИЕ С РАЗПОРЕДБИТЕ НА ЧЛ. 39 ОТ ЗАКОНА ЗА СЧЕТОВОДСТВОТО, ЧЛ. 100Н, АЛ. 7 ОТ ЗППЦК И ПРИЛОЖЕНИЕ №10, КЪМ ЧЛ. 32, АЛ. 1, Т. 2 ОТ НАРЕДБА №2 ОТ 17.09.2003 Г. ЗА ПРОСПЕКТИТЕ ПРИ ПУБЛИЧНО ПРЕДЛАГАНЕ И ДОПУСКАНЕ ДО ТЪРГОВИЯ НА РЕГУЛИРАН ПАЗАР НА ЦЕННИ КНИЖА И ЗА РАЗКРИВАНЕТО НА ИНФОРМАЦИЯ.**

Управителят на “ВОДОСНАБДЯВАНЕ И КАНАЛИЗАЦИЯ - ШУМЕН” ООД, на основание изискванията на разпоредбите на чл. 39 от Закона за счетоводството (в сила от 01.01.2016 г.), чл.100н, ал. 7 от ЗППЦК и Приложение №10, към чл. 32, ал. 1, т. 2 от Наредба № 2 от 17.09.2003 г. за проспектите при публично предлагане и допускане до търговия на регулиран пазар на ценни книжа и за разкриването на информация изготви настоящия доклад за дейността /Доклада/.

Докладът представя коментар и анализ на финансови и нефинансови основни показатели за резултата от дейността, имащи отношение към стопанската дейност на дружеството, включително информация по въпроси, свързани с екологията и служителите. Докладът съдържа обективен преглед, който представя вярно и честно развитието и резултатите от дейността на “ВОДОСНАБДЯВАНЕ И КАНАЛИЗАЦИЯ - ШУМЕН” ООД, както и неговото състояние, заедно с описание на основните рискове, пред които е изправено.

Информация относно настъпилите през 2017 г. обстоятелства, които ръководството на дружеството счита, че биха могли да бъдат от значение за заинтересованите лица, е публично оповестявана до Комисия за финансов надзор в сроковете и по реда, предвидени за разкриване на регулирана информация от дружества, попадащи в обхвата на разпоредбите на §1д от ДР на ЗППЦК.

**ГОДИШЕН ДОКЛАД ЗА ДЕЙНОСТТА**

**НА „ВОДОСНАБ****ДЯВАНЕ И КАНАЛИЗАЦИЯ – ШУМЕН” ООД**

**ГР****. ШУМЕН ЗА 2017 ГОДИНА**

**ФИРМЕН ПРОФИЛ**

**Наименование:** „В и К – Шумен” ООД.

**Седалище:** гр. Шумен, пл. „Воин” № 1.

**Телефон:** 054-800-666.

**Регистрация:** Вписано в регистъра на търговските дружества по фирмено дело № 119/1991 г.

по описа на Шуменски окръжен съд, ИН по БУЛСТАТ 837068284.

Дружеството е с регистриран капитал в размер на 486 978 лв, разпределен на 48 698 бр. дялове, всеки с номинал от 10 лв.

Дружеството е с ограничена отговорност, в което основни съдружници са: държавата в лицето на МРРБ (принципал) и 10-те общини на територията на област Шумен с участие и в дялове, разпределени, както следва:

* МРРБ - 24 836 дяла – 51 %;
* Община Велики Преслав - 1 948 дяла – 4 %;
* Община Венец - 974 дяла – 2 %;
* Община Върбица - 1 461 дяла – 3 %;
* Община Хитрино - 974 дяла – 2 %;
* Община Каолиново - 1 461 дяла – 3 %;
* Община Каспичан - 1 461 дяла – 3 %;
* Община Никола Козлево - 974 дяла – 2 %;
* Община Нови пазар - 2 435 дяла – 5 %;
* Община Смядово - 974 дяла – 2 %;
* Община Шумен - 11 200 дяла – 23 %.

Всичко: 48 698 дяла – 100 %

**Предметът на дейност** на дружеството, съгласно съдебна регистрация е извършване на следните дейности: проучване, проектиране, изграждане, поддържане и управление на водоснабдителни, канализационни, електро- и топлоенергийни системи, включително пречиствателни станции, всички други дейности и услуги в страната и чужбина, незабранени от закона.

**Срок на дейност:** безсрочен.

**Органите на управление** на дружеството са Общото събрание и управителя. Управител на дружеството е инж. Красимир Георгиев Марков.

По решение на Общото събрание се избира и контрольор.

**Структура на дружеството**: Оперативната структура на дружеството е с две нива на управление след прякото ръководство на управителя.

В структурата са ясно регламентирани и разграничени правата и отговорностите на всяко ниво и съответните организационни звена. Създадени са и са утвърдени писмени процедури за функционалните и административни взаимоотношения между отделните звена, а вътре в тях до крайните изпълнители.

**ПРОИЗВОДСТВЕНА ДЕЙНОСТ**

На територията на “Водоснабдяване и канализация-Шумен” ООД гр.Шумен, обслужващо населението на Шуменска област има 93 отделни и независими водоснабдителни системи, обслужващи 8 града и 143 села Водоснабдителните системи могат да функционират самостоятелно, както и да бъдат групирани на териториален принцип по общини или технически райони.

В зависимост от вида на водоизточника и неговия дебит, водоснабдителната система обхваща едно или повече населени места. При някои населени места водоподаването е от два и повече водоизточника.

Дружеството експлоатира 155 бр. помпени станции с инсталирана мощност 16,850 квт. Количеството електрическа енергия за 2017 г. е 34,386,723 квтч., в т.ч. изразходвана за добив, пречистване и доставка на вода от В и К оператора е 31,832,721 квтч., а за пречистване на отпадъчна вода от ПСОВ е 2,554,002 квтч.

Стопанисват се 899 км. външни и 1,463 км. вътрешни водопроводи, 252 водоема с общ обем 98,880 м3.

Количеството вода, подадена през 2017 г. на вход водоснабдителна система е 33,781 хил.мз. вода, от които помпажна – 33,002 хил.мз. Продадената фактурирана вода на битови, обществени, търговски и стопански потребители през 2017 г. е 6,595 хил.мз. Количеството на нефактурираната законна консумация - вода за технологични нужди, за промиване на В и К системите, за противопожарни нужди и др. е 707 хил.м3. Загубите на вода през 2017 г. се отчитат на 78.39%. Фактурираните отведени количества отпадъчни води от битови, обществени, търговски и стопански потребители са 4,309 хил.мз. Фактурираните количества пречистени отпадъчни води от битови, обществени, търговски и стопански потребители са 3,982 хил.мз отпадъчни води.

Основните направления през 2017 г. бяха свързани с подобряване работата на съоръженията, намаляване загубата на вода и автоматизация за контрол и управление на помпени станции и водоеми.

Автоматизирана система за контрол и управление на помпени станции и водоеми е изградена за гр. Шумен. Продължава поетапно включване на обекти от различни водоснабдителни системи в системата и от район Нови пазар, Изгрев и Велики Преслав, като през следващите години те ще бъдат завършени напълно. На 136 бр. помпени станции има изградена местна автоматика.

Изградената система за АСУВ, обхващаща 18 бр. водоснабдителни системи. Брой елементи на водоснабдителните системи, включени в АСУВ – 84 бр. АСУВ се състои от три диспечерски пункта и 82 бр. обекти от водоснабдителната система на дружеството за мониторинг и управление. Връзката между водоснабдителните обекти и диспечерските пунктове е по радиоканал и GSM комуникация. Основните параметри за контрол и управление са на нива на водоеми, състояние на помпените агрегати, налягания в определени точки в системата, показания на разходомери, охрана на обекти и др.

Предвижда се да се дооборудват помпените станции и водоеми в гр. Шумен с водомери на всички необходими места, да се обособят водомерни зони по разпределителната мрежа на града, които ще се свържат със СКАДА, за да може да се наблюдава и контролира водния баланс от централния диспечерски пункт в Шумен.

Ежегодно се увеличава броят на монтираните измервателни устройства, но все още измерването на водното количество във водоснабдителните системи за целите на управлението, контрола и във връзка с разплащането на вода, не съответстват на новите нормативни изисквания.

Предвижда се до 2021 г. да се създадат 130 бр. водомерни зони, имащи постоянно измерване на дебит и налягане на вход/изход зона, и в критична точка, с интервал на запис на данни от 15 минути и архивиране на данните в електронни бази данни. През 2017 г. се създадоха 5 бр. такива зони: 2 бр. в гр. Велики Преслав и 3 бр. в гр. Каспичан.

Към края на 2017 г. канализационните система на гр. Шумен е изградена на 99%, а на гр. Велики Преслав – 95%. В гр.Смядово степента на изграденост на канализационната система е 20 %, за гр.Каспичан – 70 %, за гр.Нови пазар – 100 %. Отпадъчните води на гр.Шумен се пречистват механично от ПСОВ. Изградено е и въведено в експлоатация през 2017г. биологично и третично стъпало. Изградени са и въведени в експлоатация през 2015 г. ПСОВ – гр.Велики Преслав и през 2016 г. ПСОВ – гр.Нови пазар. Канализационните системи на градовете Смядово и Каспичан са заустени в реки – водоприемници.

Общата дължина на изградената канализационна мрежа в градовете Шумен, В. Преслав, Нови пазар, Каспичан и Смядово, включваща и дължина на довеждащите колектори е 253 км.

Допълнителни затруднения ни създават честите кражби на кабели, електромери, трансформатори и др. съоръжения в помпените станции. През годината се работи и по обезопасяването на ПС и съоръженията към тях – чрез изграждане на охранителни системи, оповестяване чрез SMS-и и др. Проблемни са и честите кражби на капаци за ревизионни шахти от канализационните мрежи на градовете, което затруднява експлоатацията на същите и увеличава разходите за поддържането им.

С цел намаляване на загубите по водоснабдителните системи продължава обследването на помпени станции за намаляване консумацията на ел. енергия, извършва се активен контрол на течовете по довеждащи водопроводи и водопроводи от водопроводната мрежа на населените места с констатирани високи загуби.

През 2017 г. се извърши обследване за течове на 75 км водопроводна мрежа. Активен контрол на течовете се изпълни за цялата водопроводна мрежа на с. Салманово, на част от водопроводната мрежа на гр. Върбица, с. Хитрино, с. Мадара, гр. Шумен, гр. Каспичан, с. Царев брод, с. Каменяк и др.

В изпълнение на инвестиционната програма за 2017 г. се извърши рехабилитация на участъци от довеждащи водопроводи – 2 088 м и по разпределителна водопроводна мрежа – 1,914 м. Подмени се участък от 559 м от напорен водопровод от ПС”Средня-Балкана” към напорен резервоар за с.Средня и с.Черенча, участък от довеждащ водопровод от каптаж „Въчка” към напорен резервоар за с.Златар, хранителен водопровод от напорен водоем с.Драгоево – 600м, участък от напорен водопровод от ПС”Сини вир” към напорен резервоар за с.Сини вир – 408м, участък от напорен водопровод от ДС „Плиска” към напорен резервоар за гр.Плиска – 288 м, участъци от улична водопроводна мрежа на кв.Мътница гр.Шумен – 403 м. Рехабилитацията на водопроводите обхваща участъци с много аварии и течове, което ще доведе до намаляване на загубите на вода, на разхода на ел.енергия и на др.разходи.

В Бизнес плана за развитие на дейността на „В и К – Шумен” ООД гр.Шумен е предвидено през 2017 г. да започне въвеждане на данни за В и К мрежата на гр.Шумен и данни за външна мрежа на част от по-малките водоснабдителни системи.

През 2017 г. започна работа по създаване на ГИС /географска информационна система/ за В и К инфраструктурата на обособена територия на „В и К – Шумен” ООД. Обособено е звено от специалисти, където се обработва необходимата информация и въвежда в програмния продукт. Приз 2017 г. се извършиха преки теренни измервания на данни за водопроводната мрежа на гр.Велики Преслав, кв.Дивдядово гр.Шумен и участъци от водопроводи на територията на всички общини, които след обработка са въведени в ГИС.

ГИС представлява съвкупност от компютърен софтуер и хардуер за създаване, съхраняване, обработка, анализ, визуализиране и споделяне на геореферирана информация. Възможностите на ГИС за анализ и моделиране на комплексна информация са изключително ценни при управление на В и К системите.

**СТРУКТУРА НА ПЕРСОНАЛА**

Списъчният състав на персонала към 31.12.2017 г. е 484 бр.

В основната дейност са заети 450 души, а административно управленски персонал са 34 души. С висше образование са 82 души, със средно и средно специално образование 344 души и с основно 58 души.

По възраст персоналът е както следва:

* до 30 г. – 16 души;
* от 30 до 40 г. – 57 души;
* от 40 до 50 г. – 178 души;
* от 50 до 65 г. – 263 души.

Средносписъчният състав за периода ЯНУАРИ – ДЕКЕМВРИ 2017 г. е 481 бр.

Списъчният състав към 31.12.2017 г. включително с управителя е разпределен по категории както следва:

|  |  |
| --- | --- |
| Ръководен персонал | 15 |
| Аналитични специалисти | 19 |
| Приложни специалисти | 68 |
| Административен персонал | 73 |
| Квалифицирани производствени работници | 206 |
| Оператори на машини и съоръжения | 96 |
| Нискоквалифицирани производствени работници | 7 |
| Всичко : | 484 |

Средномесечната работна заплата за периода е 894,52 лв., без начислените обезщетения по КТ.

**ФИНАНСОВ ОТЧЕТ**

Дружеството води своето текущо счетоводство и изготвя финансовите си отчети в съответствие с изискванията на Закона за счетоводство.

Информацията, представена във финансовия отчет отговаря на следните изисквания:

- разбираемост;

- уместност;

- надеждност;

- сравнимост.

Съгласно изискванията на българското законодателство настоящия финансов отчет е изготвен и представен в български лева, закръглени до хиляди.

Реализирани приходи от дейността за 2017 г. спрямо същия период на 2016 г. са както следва:

|  |  |  |  |
| --- | --- | --- | --- |
| № | **ПРИХОДИ ОТ:** | **Към 31.12.2017 г. (х.лв.)** | **Към 31.12.2016 г. (х.лв.)** |
| 1. | Доставяне на вода, пречистване и отвеждане | 14,325 | 13,509 |
| 2. | Продажба на стоки | 4 | 4 |
| 3. | Продажба на услуги | 253 | 225 |
| 4. | Други приходи | 188 | 187 |
| 5. | Приходи от финансирания | 41 | 5,303 |
|  | **ОБЩО ПРИХОДИ ЗА ДЕЙНОСТТА:** | **14,812** | **19,228** |
|  |  |  |  |

Разходите за дейността за същия период възлизат на 15,680 х.лв. Структурата им е както следва:

|  |  |  |  |
| --- | --- | --- | --- |
| № | **НАИМЕНОВАНИЕ НА РАЗХОДА** | **Към 31.12.2017 г. (х.лв.)** | **Към 31.12.2016 г. (х.лв.)** |
| 1. | Разходи за суровини и материали | 6,087 | 5,703 |
| 2. | Разходи за външни услуги | 2,534 | 2,378 |
| 3. | Разходи за амортизации | 137 | 5,885 |
| 4. | Разходи за персонала | 6,779 | 6,095 |
| 5. | Балансова стойност на продадени активи (без продукция) | 1 | 3 |
| 6. | Други разходи | 142 | 387 |
|  | **ОБЩО РАЗХОДИ ЗА ДЕЙНОСТТА:** | **15,680** | **20,451** |

Нетният финансов резултат за анализирания период е загуба в размер на 875 хил. лв.

Дружеството приключва 2017 г. с отрицателен финансов резултат в размер на 875 хил.лв. Въпреки това е налице положителна тенденция в посока намаляване на отрицателните показатели за 2016 г., когато загубата е била 1,215 хил.лв. Приходите общо за отчетната година са 14,814 х.лв., а общите разходи са 15,689 х.лв. или балансова загуба - 875 х.лв.

През 2017 година дружеството е отчело 14,325 хил. лв. приходи от дейността срещу 13,509 хил.лв. приходи за същия период на 2016 г. , като в сравнение с този период на 2016 г. се отчита нарастване на приходите с 816 хил.лв. или 9,43% в абсолютни стойности.

Разходите за електроенергия до края на 2017 г. са нараснали със 6.92 % в сравнение със същия отчетен период на 2016 г. Същевременно относителният дял на разходите за електроенергия в разходите за оперативна дейност без амортизациите се е увеличил с 0,56 % в сравнение със същия период на 2016 г. и от 32.78 % през 2016 г., става 33,34 за 2017 г.

Причините за това, са ангажиментите, свързани с дейностите по поддръжка на публичните активи, предоставени ни за стопанисване от държавата и общините, и задължителните инвестиции, които следва да направим в публичните имоти. Същевременно действащите до 30.09.2017 г. цени на услугите утвърдени през 2012 г., бяха крайно ниски и това не позволи да се акумулира нужния паричен ресурс, необходим за постигането на 100 % поставените в бизнес плана цели.

Считано от 01.10.2017 г. на основание Решение №БП-Ц-15/25.09.2017 г. на КЕВР, Заповед №84/29.09.2017 г. на Водоснабдяване и канализация – Шумен ООД и чл.14 от Закона за регулиране на водоснабдителните и канализационни услуги се прилагат следните цени без ДДС:

\* Цена за услугата доставяне на вода на потребителите:

- помпажна вода - 2,131 лв./м3

- гравитачна - 1,360 лв.

\*Цена за услугата отвеждане на отпадъчните води :

- за битови и приравнени към тях обществени, търговски и др. потребители 0,112 лв./м3

- за промишлени и др. стопански потребители

степен на замърсяване 1 0,112 лв./м3

\* Цена на услугата пречистване на отпадъчни води

- за битови и приравнени към тях обществени, търговски и д,р. потребители 0,443лв./м3

- за промишлени и др. стопански потребители

степен на замърсяване 1 (БПК до 200) - 0,496 лв./м3

степен на замърсяване 2 (БПК от 201 до 600) - 0,708лв./м3

степен на замърсяване 3 (БПК над 600) - 1,097 лв./м3

Сериозни трудности произтичаха и от нередовните постъпления на клиентите и най-вече от населението. Несъбраните вземания към 31.12.2017 година възлизат на 2,925 х.лв., като от населението 2,563 х.лв. и от обществения сектор са 362 х.лв., в т.ч. от бюджетните организации 64 х.лв. Вземанията от съдебни и присъдени спорове по повод неплатени задължения за доставените от дружеството В и К услуги към 31.12.2017 г. са 2,186 х.лв.от частни и от обществени абонати. Срещу неизправните длъжници през последното тримесечие са заведени 25 граждански дела, а за 2017 г.- 246 бр. Издадени са за четвърто тримесечие 14 бр. изпълнителни листа., като за цялата година броят им е 171 бр.

В резултат на това дружеството изпитва затруднения по погасяване на текущите си задължения, чийто размер постепенно нараства, независимо от полаганите усилия. Към 31.12.2017 г. дружеството има 8,454 х. лв. краткосрочни задължения в т.ч. към доставчиците 3,787 хил.лв., от които 2,910 х.лв. към доставчици на ел.енергия, и от тях просрочени 1,201 х.лв. Дългосрочните задължения в размер на 2,891 хил.лв. по договор с гарантиран резултат с ДЗЗД „СМ Секисуи Европа” за Рехабилитация на водопроводи от водоснабдителната система на гр. Шумен. Към настоящият момент е налице висящ съдебен спор пред Окръжен съд – Шумен по повод подадена искова молба от фирма КМГ Холдинг ГмбХ срещу ВиК – Шумен ООД с частичен иск за заплащане на част от дължимата цена по Договор за изработка с предмет «Рехалибитация на водопроводи по водоснабдителната система на гр.Шумен». От страна на В и К Шумен по въпросния договор е подаден сигнал до Окръжна прокуратура Шумен и е образувано досъдебно производството № 53/2017 г. по описа на Национална следствена служба.

Физическите и юридически лица на територията на общинските центрове в област Шумен имат възможност да заплащат консумираната вода и предоставените В и К услуги на електронни каси.

Въведени са форми на безкасово плащане на сметките за вода и В и К услуги чрез директен дебит, комунални плащания през интернет банкиране и на ПОС терминали в касите на В и К – Шумен ООД. През отчетния период са увеличени плащанията към дружеството предимно през системите на е-Рay и еasy-Рay. Последният месец от годината оборотите през Easy pay са нарастнали с над 80%. Клиентите физически и юридически лица имат възможност да получават фактурите за консумирана вода и отведени и пречистени отпадъчни води по електронен път чрез електронна фактура.

През последното тримесечие на годината стартира дейността си CALL CENTRE, чиято основна дейност е да информира гражданите и фирмите за задълженията им с над 3 фактури и да ги насочва за плащане. Понастоящем в телефония център работят трима служители и обхващат цялата територия на област Шумен. От началото на м.Октомври се сформираха три мобилни екипа с по двама инпектори Събиране на вземанията. Техен основен приоритет са клиентите с просрочени сметки над 180 дни и такива, с които е невъзможно да се осъществи контакт от CALL CENTRE поради липса или некоректни данни за контакт. Дейността им включва анализ на базата с просрочени вземания и последващо посещение на адрес. И двете структури осъществяват дейността си от няколко месеца, като очакванията са тяхната дейност чувствително да подобри работата по събиране на вземанията, с които дружеството има проблем от години.

Продължава работата по електронната обработка на техническите отчети чрез монтирането на водомери с електронно отчитане и дистанционно предаване на данните, , което води до намаляване на възможността от човешка грешка, времето за отчитане, отчитане на водомери на трудно достъпни места и най-важното не се изисква присъствието на собственика по време на отчитането. Свалянето на отчета се извършва ежемесечно, като служител на Дружеството минава и сваля данните без да влиза в жилището на абоната. Въз основа на сваленият отчет се изготвя сметката за плащане. При този вид отчитане отпаднат изравнителните сметки. Всеки месец има актуална информация за консумацията, което води до намаляване на разпределението от общия водомер. Отчетните данни на водомерите се записват в електронни карнети на таблети, след което данните се прехвърлят автоматично в програмния продукт за изготвяне на фактурите, с което се намалява времето за въвеждане.

**През 2017 г. са придобити чрез закупуване и по стопански начин дълготрайни активи в размер на 346 х.лв., от които корпоративна собственост са 32 хил.лв. и 314 хил.лв. публична собственост.**

**Корпоративна собственост са:**

- Земи – 4 х.лв.

- Сради и строителни съоръжения и конструкции – 4 х.лв.

- Машини, производствено оборудване и апаратура – 16 х лв.

- Други дълготрайни материални активи – 2 х.лв.

- Дълготрайни нематериални активи – 6 х.лв.

**Публична собственост:**

- Апаратура – 5 х лв.

- Помпи – 61 х.лв.

- Ел. табла – 3 х лв.

- Измервателни устройства – 18 х.лв.

- Арматура – 8 х.лв.

- Оборудване за СКАДА – 14 х.лв.

- Сондажни и шахтови кладенци – 4 х.лв.

- Водопроводи – 153 х.лв.

- Др. ВиК съоръжния – 3 х.лв.

- Др. съоръжения – 10 х.лв.

- Дълготрайни нематериални активи – 35 х.лв.

**През отчетния период са направени следните по-важни разходи:**

* за ел. енергия – 5 228 хил.лв.
* право на ползване на публични активи – 314 хил. лв.
* за горива и смазочни материали – 301 хил.лв.
* за ремонти на В и К съоръжения и сгради - 280 хил.лв.
* разходи за командировки на персонала – 12 хил.лв.
* командировки на управителя – 2 хил. лв.
* изразходвани средства от управителя за представителни цели – 3 хил. лв.
* изразходвани средства за РЗ – 6,321 хил.лв.;
* средства за социално-битово обслужване – 87 хил. лв.

**Вътрешна информация относно обстоятелствата, настъпили през 2017 година на основание чл. 33, ал. 1, т.4, чл. 33а¹, т. 3 от Наредба № 2 на КФН вр.**

„Водоснабдяване и канализация – Шумен” ООД, гр. Шумен като лице по §1д от допълнителните разпоредби на ЗПЦК, предоставя следната информация във връзка с публичното уведомяване на финансовото състояние на дружеството към 31.12.2017 г.:

1. Промяна на лицата, упражняващи контрол върху дружеството – няма. Управител на дружеството е инж. Красимир Георгиев Марков.

2. Откриване на производство по несъстоятелност за и всички съществени етапи, свързани с производството – няма промени.

3. Сключване или изпълнение на съществени сделки – няма промени.

4. Решение за сключване, прекратяване и разваляне на договор за съвместно предприятие – няма.

5. Промяна на одиторите на дружеството и причини за промяната – няма промени.

6. Образуване или прекратяване на съдебно или арбитражно дело, отнасящо се до задължения или вземания на дружеството, с цена на иска най-малко 10 на сто от собствения капитал на дружеството – няма.

7. Покупка, продажба или учреден залог на дялови участия в търговски дружества от емитента или негово дъщерно дружество – няма.

8. Други обстоятелства, които дружеството счита, че биха могли да бъдат от значение за инвеститорите при вземането на решение да придобият, да продадат или да продължат да притежават публично предлагани ценни книжа - през 2017 г. не са настъпили обстоятелства, които не са публично оповестени от Дружеството и могат да се считат за вътрешна информация.

**ДОКЛАДВАНЕ НА НЕФИНАНСОВА ИНФОРМАЦИЯ**

Съгласно изискванията на Директива 2014/95/EU на Европейския парламент за докладване на нефинансова информация и разпоредбите на Закона за счетоводството за част от компаниите възниква задължение за публикуват нефинансова информация самостоятелно или като част от годишните доклади за дейността.

Задължението възниква за големи предприятия от обществен интерес, които към 31 декември на отчетния период надвишават критерия за среден брой служители през финансовата година от 500 души. Предприятия от обществен интерес са: публичните дружества и други емитенти на ценни книжа; кредитни институции; финансови институции; застрахователи и презастрахователи, пенсионноосигурителни дружества и управляваните от тях фондове; инвестиционни посредници; търговски дружества, които произвеждат, пренасят и продават електрическа енергия и топлоенергия; търговски дружества, които внасят, пренасят, разпределят и транзитират природен газ; търговски дружества, които предоставят водоснабдителни, канализационни и телекомуникационни услуги, когато са средни или големи предприятия; "Български държавни железници" ЕАД и дъщерните му предприятия.

Като средни предприятия са дефинирани такива, които отговарят на поне два от критериите - нетни приходи от продажби над 16 млн. лв, балансова стойност на активите 8 млн. лв и средна численост на персонала над 50 души, а големи предприятия са дефинирани такива с нетни приходи от продажби - 76 млн. лв. или балансова стойност на активите – 38 млн. лв. И численост на персонала над 250 души.

Предвид посочените в Закона за счетоводството изисквания може да бъде направен извод, че “ВОДОСНАБДЯВАНЕ И КАНАЛИЗАЦИЯ - ШУМЕН” ООД не е предприятие от обществен интерес и за него не възниква задължение за докладване на нефинансова информация самостоятелно или като част от доклада на Управителя.

**ДЕЙСТВИЯ В ОБЛАСТТА НА НАУЧНОИЗСЛЕДОВАТЕЛСКАТА И РАЗВОЙНАТА ДЕЙНОСТ**

През 2017 г. “ВОДОСНАБДЯВАНЕ И КАНАЛИЗАЦИЯ - ШУМЕН” ООД не е провеждало действия в областта на научноизследователската и развойната дейност.

**ИНФОРМАЦИЯ ЗА ПРИДОБИВАНЕ НА СОБСТВЕНИ АКЦИИ, ИЗИСКВАНА ПО РЕДА НА ЧЛ. 187Д ОТ ТЪРГОВСКИЯ ЗАКОН**

**1. Броят и номиналната стойност на придобитите и прехвърлените през годината собствени акции, частта от капитала, която те представляват, както и цената, по която е станало придобиването или прехвърлянето. Броят и номиналната стойност на притежаваните собствени акции и частта от капитала, която те представляват**

“ВОДОСНАБДЯВАНЕ И КАНАЛИЗАЦИЯ - ШУМЕН” ООД е дружество с ограничена отговорност с мажоритарен собственик на капитала - Държавата. Дружеството не притежава собствени акции и част от капитала.

Към 31.12.2017 г. управителя на дружеството не притежава дялове от капитала.

**НАЛИЧИЕТО НА КЛОНОВЕ НА ПРЕДПРИЯТИЕТО**

Дружеството няма регистрирани клонове.

**Х. ИЗПОЛЗВАНИТЕ ОТ ПРЕДПРИЯТИЕТО ФИНАНСОВИ ИНСТРУМЕНТИ**

“ВОДОСНАБДЯВАНЕ И КАНАЛИЗАЦИЯ - ШУМЕН” ООД не е използвало финансови инструменти през 2017 г. за хеджиране на рискове от промяна на валутни курсове, лихвени нива или парични потоци. През отчетната година дружеството не е извършвало сделки за хеджиране на валутен риск, тъй като няма сделки в USD или други валути с плаващ спрямо лева курс.

**УПРАВЛЕНИЕ НА ФИНАНСОВИЯ РИСК**

В хода на обичайната си стопанска дейност дружеството може да бъде изложено на различни финансови рискове, най-важните от които са: пазарен риск (включващ валутен риск, риск от промяна на справедливата стойност и ценови риск), кредитен риск, ликвиден риск и риск на лихвено-обвързани парични потоци. Общото управление на риска е фокусирано върху трудностите при прогнозиране на финансовите пазари и постигане минимизиране на потенциалните отрицателни ефекти, които биха могли да се отразят върху финансовите резултати и състояние на дружеството.

Текущо финансовите рискове се идентифицират, измерват и наблюдават с помощта на различни контролни механизми, за да се определят адекватни цени на услугите на дружеството и на привлечения от него заемен капитал, както и да се оценят адекватно пазарните обстоятелства на правените от него инвестиции и формите на поддържане на свободните ликвидни средства, без да се допуска неоправдана концентрация на даден риск.

Управлението на риска се осъществява текущо от ръководството на дружеството. Последното е приело основни принципи за общото управление на финансовия риск и за управление на отделните специфични рискове, като валутен, ценови, лихвен, кредитен и ликвиден, при използването на недеривативни инструменти.

По-долу са описани различните видове рискове, на които е изложено дружеството при осъществяване на търговските му операции, както и възприетият подход при управлението на тези рискове.

**Пазарен риск**

**а. Валутен риск**

Дружеството не е изложено на валутен риск, защото всички негови операции и сделки са деноминирани в български лева и/или евро, доколкото последното е с фиксиран курс спрямо лева по закон.

**б. Ценови риск**

Дружеството не е изложено на директен ценови риск за негативни промени в цените на услугите, обект на неговите операции, защото същите са специфични и строго фиксирани и са обект на периодичен анализ и обсъждане за преразглеждане и актуализиране спрямо промените на пазара.

**Кредитен риск**

Основните финансови активи на дружеството са пари в брой и в банкови сметки, търговски и други вземания.

Кредитен риск е основно рискът, при който клиентите (и другите контрагенти) на дружеството няма да бъдат в състояние да изплатят изцяло и в обичайно предвидените срокове дължимите от тях суми по търговските вземания. Последните са представени в баланса в нетен размер, след приспадане на начислените обезценки по съмнителни и трудносъбираеми вземания. Такива обезценки са направени където и когато са били налице събития, идентифициращи загуби от несъбираемост съгласно предишен опит.

Дружеството няма политика да продава с отсрочени плащания. Събираемостта и концентрацията на вземанията се контролира текущо и стриктно, съгласно установената политика на дружеството.

Паричните операции са ограничени до банки с висока репутация и ликвидна стабилност.

**Ликвиден риск**

Ликвидният риск се изразява в негативната ситуация дружеството да не бъде в състояние да посрещне безусловно всички свои задължения съгласно техния падеж. То провежда консервативна политика по управление на ликвидността, чрез която постоянно поддържа оптимален ликвиден запас парични средства, добра способност на финансиране на стопанската си дейност, включително чрез осигуряване и поддържане на адекватни кредитни ресурси и улеснения, постоянно контролно наблюдение на фактическите и прогнозни парични потоци по периоди напред и поддържане на равновесие между матуритетните граници на активите и пасивите на дружеството.

Текущо матуритетът и своевременното осъществяване на плащанията се следи от главен счетоводител, като се поддържа ежедневна информация за наличните парични средства и предстоящите плащания.

Финансовите недеривативни активи и пасиви на дружеството към датата на отчета за финансово състояние са с остатъчен матуритет до един месец, определен спрямо договорения матуритет и парични потоци.

**Риск на лихвоносните парични потоци**

Като цяло дружеството няма значителни лихвоносни активи, с изключение на паричните средства и еквиваленти. Тъй като то не поддържа значителни по размер свободни парични средства, неговите приходи и оперативни парични потоци са в голяма степен независими от промените в пазарните лихвени равнища.

Дружеството е изложено на лихвен риск от своите дългосрочни и краткосрочни заеми. Те са обичайно с променлив лихвен процент, който поставя в зависимост от лихвен риск паричните му потоци.

Дружеството управлява своя риск на паричните потоци спрямо лихвените равнища като при сключване на договорите за ползване на банкови кредити се стреми да договаря лихвен процент избирайки най-изгодните условия, предлагани на банковия пазар.

**Управление на капиталовия риск и капитала**

С управлението на капитала дружеството цели да създава и поддържа възможности то да продължи да функционира като действащо предприятие и да осигурява съответната възвръщаемост на инвестираните средства на собственика, стопански ползи на другите заинтересовани лица и участници в неговия бизнес, както и да поддържа оптимална капиталова структура, за да се редуцират разходите по капитала.

Дружеството управлява капитала си така, че да осигури функционирането си като действащо предприятие, като едновременно с това се стреми да максимизира възвращаемостта за собственика, чрез оптимизация на съотношението между дълг и капитал (възвращаемостта на инвестирания капитал). Целта на ръководството е да поддържа доверието на инвеститорите, кредиторите и пазара и да гарантира бъдещото развитие на дружеството.

Ръководството на дружеството наблюдава капиталовата структура на базата на съотношението нетен дълг към собствен капитал. Нетният дълг включва нетекущите задължения по лихвени заеми и пенсионните задължения, намалени с паричните средства.

**До 31.12.2017 г. са обявени следните процедури по ЗОП:**

1. „Доставка на фракция за обратно засипване на изкопи от аварии по пътни настилки за нуждите на „ВиК-Шумен”ООД гр. Шумен” – събиране на оферти с обява. Приключила със сключен договор през първо тримесечие на 2017 г.

2. ”Възстановяване на прокопани улични и тротоарни настилки, след отстранени В и К - аварии” в три обособени позиции: Обособена позиция № 1 - ЛОТ 1 - Район А – „Шумен”, Обособена позиция № 2 - ЛОТ 2 - Район Б – „Н.Пазар”, Обособена позиция № 3 - ЛОТ 3 - Район В – „В.Преслав” – събиране на оферти с обява. Приключила със сключени договори за трите обособени позиции през първо тримесечие на 2017 г.

3. ”Доставка на горива: безоловен бензин /бензин А – 95 Н и бензин А – 98 Н/; дизелово гориво; метан; газ пропан – бутан и масла за нуждите на автомобилния парк на „ВиК – Шумен” ООД гр. Шумен” - договаряне без предварителна покана за участие. Приключила със сключени договори през второ тримесечие на 2017 г.

4. „Инкасиране на суми за ползвани В и К услуги от потребителите на „В и К - Шумен” ООД гр. Шумен” в 5 обособени позиции:

Обособена позиция № 1: Инкасиране на суми в брой, чрез онлайн (on-line) каси, за ползвани ВиК услуги от потребителите на „ВиК – Шумен” ООД гр. Шумен в обособени пунктове и с ресурси на Изпълнителя, чрез използване на софтуер на Възложителя;

Обособена позиция № 2: Инкасиране на суми в брой по предварително отпечатани фактури, за ползвани В и К услуги от потребителите на „В и К - Шумен” ООД гр. Шумен в 144 населени места в област Шумен;

Обособена позиция № 3: Инкасиране на суми в брой за ползвани ВиК услуги от потребителите на „В и К - Шумен” ООД гр. Шумен в обособени пунктове на Изпълнителя на територията на Република България, със софтуер и ресурси на Изпълнителя с ежемесечен обмен на данни;

Обособена позиция № 4: „Инкасиране на суми за ползвани ВиК услуги от потребителите на „В и К - Шумен” ООД гр. Шумен чрез платежни карти, издадени от банки и свързаните с тях платежни операции, посредством Интернет и банкомат ”

Обособена позиция № 5: Инкасиране на суми за ползвани ВиК услуги от потребителите на „ВиК – Шумен” ООД гр. Шумен чрез небанкови платежни карти и свързаните с тях платежни операции – публично състезание;

Приключила процедура със сключени договори през трето тримесечие на 2017 г.

5. „Доставка на нетна активна електрическа енергия и координатор на балансираща група” – открита процедура. Към 31.12.2017 г. издадено от Възложителя решение за избор на изпълнител, предстои сключване на договор;

6. „Доставка на дизелово гориво за отопление за нуждите на „ВиК – Шумен” ООД гр. Шумен” - Договаряне без предварителна покана за участие. Сключен договор през трето тримесечие на 2017 г.

7."Доставка на аварийни скоби за водопроводни тръби за нуждите на "В и К - Шумен" ООД гр.Шумен” – обява за събиране на оферти. Сключен договор през трето тримесечие на 2017 г.

8. „Доставка на химически продукти за обработка на питейна вода за нуждите на „ВиК – Шумен” ООД гр. Шумен” в две обособена позиция № 1: „Доставка на втечнен хлор – газ” и обособена позиция № 2: „Доставка на натриев хипохлорит /белина/” - обява за събиране на оферти. Към 31.12.2017 г. утвърден от възложителя протокол, предстои сключване на договори.

9. Изготвяне на документация за преоформяне и издаване на разрешителни за водовземане от 41 бр. подземни водоизточници и документация за изменение на разрешителни за водовземане от 12 бр. водоизточници” в 3 обособени позиции - Обособена позиция № 1 – За водоизточници от водоснабдителни зони на територията на общ.Шумен, общ.Каспичан, общ.Велики Преслав и общ.Венец, обособена позиция № 2 - За водоизточници на територията на общ.Смядово, общ.Върбица и общ.Хитрино и обособена позиция № 3 – За изменение на разрешителни за водовземане за водоизточници на територията на Басейнова дирекция Черноморски район – Варна – публично състезание. Към 31.12.2017 г. тече срок за получаване на оферти.

**До 31.12.2017 г. са сключени договори за обществени поръчки по следните процедури:**

1. „Доставка на фракция за обратно засипване на изкопи от аварии по пътни настилки за нуждите на „ВиК-Шумен”ООД гр. Шумен”;

2. ”Възстановяване на прокопани улични и тротоарни настилки, след отстранени В и К - аварии” по обособени позиции:

- Обособена позиция № 1 - ЛОТ 1 - Район А – „Шумен”,

- Обособена позиция № 2 - ЛОТ 2 - Район Б – „Н.Пазар”,

- Обособена позиция № 3 - ЛОТ 3 - Район В – „В.Преслав”;

3. Доставка на горива: безоловен бензин /бензин А – 95 Н и бензин А – 98 Н/; дизелово гориво; метан; газ пропан – бутан и масла за нуждите на автомобилния парк на „ВиК – Шумен” по 5 обособени позиции.

4. „Инкасиране на суми за ползвани В и К услуги от потребителите на „В и К - Шумен” ООД гр. Шумен” в 5 обособени позиции:

Обособена позиция № 1: Инкасиране на суми в брой, чрез онлайн (on-line) каси, за ползвани ВиК услуги от потребителите на „ВиК – Шумен” ООД гр. Шумен в обособени пунктове и с ресурси на Изпълнителя, чрез използване на софтуер на Възложителя;

Обособена позиция № 2: Инкасиране на суми в брой по предварително отпечатани фактури, за ползвани В и К услуги от потребителите на „В и К - Шумен” ООД гр. Шумен в 144 населени места в област Шумен;

Обособена позиция № 3: Инкасиране на суми в брой за ползвани ВиК услуги от потребителите на „В и К - Шумен” ООД гр. Шумен в обособени пунктове на Изпълнителя на територията на Република България, със софтуер и ресурси на Изпълнителя с ежемесечен обмен на данни;

Обособена позиция № 4: „Инкасиране на суми за ползвани ВиК услуги от потребителите на „В и К - Шумен” ООД гр. Шумен чрез платежни карти, издадени от банки и свързаните с тях платежни операции, посредством Интернет и банкомат ”

Обособена позиция № 5: Инкасиране на суми за ползвани ВиК услуги от потребителите на „ВиК – Шумен” ООД гр. Шумен чрез небанкови платежни карти и свързаните с тях платежни операции;

5. "Доставка на аварийни скоби за водопроводни тръби за нуждите на "В и К - Шумен" ООД гр.Шумен”

6. „Доставка на дизелово гориво за отопление за нуждите на „ВиК – Шумен” ООД гр. Шумен”.

**ПРЕДВИЖДАНИЯ ЗА РАЗВИТИЕ НА ДРУЖЕСТВОТО**

През 2018 г. усилията на дружеството ще бъдат насочени към достигане на показателите за качество на водоснабдителните и канализационни услуги, заложени в разработения бизнес- план за 2017 – 2021 г., съгласно Наредбата за дългосрочни нива към ЗРВКУ и договорните показатели за качество съгласно Договора за стопанисване, поддържане и експлоатация на В и К системите и съоръженията и предоставяне на В и К услуги с АВиК-Шумен.

През 2018 г. е предвидено да продължи изграждането на водомерни зони, имащи постоянно измерване на дебит и налягане на вход/изход зона, и в критична точка, с интервал на запис на данни от 15 минути и архивиране на данните в електронни бази данни, и да достигнат до 55 бр. общо.

В инвестиционната програма е предвидено да се монтиран 30 бр. водомери за измерване на вход водоснабдителна система и 30 бр. за зониране на водоснабдителната мрежа.

Предвидено е да се извърши рехабилитация на 2,000 м от водопроводната мрежа и подмяна или монтаж на нови СК и ПХ по мрежата.

Ще продължи и работата по изграждане на автоматизирани системи за управление и СКАДА на водоснабдителните системи.

Предвидените средства за инвестиции за 2018 г. са 780 хил. лв., от които 620 хил.лв. в публични активи и 160 хил.лв. в собствени активи. За подобряване ефективността на работата е предвидено закупуване на тежкотоварни автомобили и строителна и специализирана механизация.

Основната цел на Дружеството е да концентрира усилията към решаване на проблеми, чрез решаването на които се достига повишаване на ефективността в условията на затруднено финансиране и ограничени средства на национално ниво, въпреки затрудненията при прекъсване водоподаването за нередовните абонати и повишаване на събираемостта.

Усилията на Дружеството са насочени и към оптимално използване на ограничените финансови ресурси за постигане на най-добра експлоатация на водоснабдителните и канализационни системи, като се подобрява ремонтната и експлоатационна дейност, като инвестиционните намерения се предвиждат в по-дългосрочен план.

Продължава работата по автоматизиране на водоснабдяването, инкасирането, кадастъра и на останалите дейности в икономическите и технически отдели.

Съвместно с МРРБ и общините ще работим по обекти за осигуряване на допълнителни водни количества към селищата.

Ще продължим paботата и по намаляване загубата на вода и на разходите за ел.енергия, като за последното ще спомогне автоматизирането на работа на помпените станции и създаване на водомерни зони с контрол на дебит и налягане.

През 2017 г. Асоциацията по В и К в обособената територия, обслужвана от „В и К - Шумен“ ООД гр. Шумен предаване за стопанисване, поддържане и експлоатация обектите от Проект „Интегриран воден цикъл за гр. Шумен – 2 етап” на „В и К – Шумен” ООД гр. Шумен, както следва:

ЛОТ 1: „Изграждане на биологично стъпало с отстраняване на азот и фосфор за пречиствателна станция за отпадъчни води (ПСОВ) – гр. Шумен - след приключване на строителните дейности и издаване Разрешение за ползване;

ЛОТ 3: „Изграждане на помпена станция за отпадъчни води Дивдядово с напорен колектор до ПСОВ – гр. Шумен” - след приключване на строителните дейности и издаване Разрешение за ползване.

Продължава започналото през 2016 година изготвяне на „Подготовка и изпълнение на Регионални прединвестиционни проучвания (РПИП), идейни проекти и формуляр за кандидатстване за европейско финансиране за регионален интегриран проект за водоснабдяване и канализация за обособени територии, обслужвани от 14 В и К оператори – вкл. „В и К – Шумен” ООД гр.Шумен”, възложител – МРРБ, финансиране – МОСВ - ОПОС. Изграждането на ПСПВ - Шумен е един от обектите, включени в интегриран ВиК проект за постигане на съответствие с националното и европейското законодателство в областта на питейните води, с който „В и К – Шумен” ООД гр.Шумен ще кандидатства за европейско финансиране за агломерации над 10000 екв.жит. по ОПОС. През 2018г. трябва да са изготвени и одобрени РПИП и идейни проекти за предвидените инвестиционни намерения за агломерации Шумен и Нови пазар и формуляр за кандидатстване, с който до края на годината предстои да кандидатстваме за европейско финансиране по ОП”ОС”.

**ФИНАНСОВИ ПОКАЗАТЕЛИ**

На основание § 9, ал.6 и ал. 7 от ПЗР към Закона за изменение и допълнение на Закона за водите и съгласно писма № 91-00-46 от 09.06.2016 г. и № 91-00-46 от 28.12.2016 г. на Министъра на регионалното развитие и благоустройството, дружеството отписа от баланса си към 31.12.2016 г. всички публични активи. Това отписване стана за сметка на елементите на собствения капитал, с изключение на регистрирания (основен) капитал, както и за сметка на получените правителствени дарения (финансирания). В резултат на това отписване общата стойност на собствения капитал се получи отрицателна величина.



**Показатели за рентабилност**

Показателите за рентабилност дават информация за реалната доходност на дружеството и доколко то е печелившо.

Основен показател е рентабилността на приходите от продажби, който отразява отношението на финансовия резултат към нетните приходи от продажби.

Друг основен показател е рентабилността на собствения капитал, който отразява отношението на финансовия резултат към собствения капитал. Този показател дава информация каква е ефективността от използването на собствения капитал, т. е. вложените средства от страна на собственика и доколко е изгодно да се вложат средства от потенциални инвеститори.

Коефициента на рентабилност на пасивите отразява отношението на финансовия резултат към пасивите.

Коефициента на капитализация на активите отразява отношението на финансовия резултат към сумата на реалните активи.

**Показатели за ефективност**

Показателите за ефективност характеризират съотношението между приходите и разходите на предприятието. Те се изчисляват в коефициенти.

Коефициентът на ефективност на разходите показва отношението на приходите към разходите на дружеството.

Коефициентът на ефективност на приходите показва отношението на разходите към приходите.

**Показатели за ликвидност**

Показателите за ликвидност са количествени характеристики на способността на предприятието да изплаща текущите си задължения с краткотрайни активи (без разходите за бъдещи периоди).

**Коефициенти, характеризиращи финансовата автономност**

Показателите за финансова автономност са количествени характеристики на степента на финансова независимост на предприятието от кредиторите. Тези показатели са:

Коефициент на финансова автономност, представляващ отношение на собствения капитал към пасивите.

Коефициент на задлъжнялост, представляващ отношението на пасивите към собствения капитал.

На основание посоченото финансово състояние и реализирания ефект от дейността на дружеството през отчетния период, финансовия отчет за 2017 година е съставен на база на принципа за “действащо предприятие”.

**СЪБИТИЯ, НАСТЪПИЛИ СЛЕД ДАТАТА НА БАЛАНСА**.

В периода от 01.01.2018 г. до 27.03.2018 г., т.е. след датата на баланса не са настъпили събития, които са от съществено значение за имущественото и финансовото състояние на дружеството.

**ИНФОРМАЦИЯ ПО ЧЛ. 30 ОТ ЗАКОНА ЗА СЧЕТОВОДСТВОТО.**

През 2017 г. на регистрирания одитор са изплатени 9 хил.лв за услугите, предоставяни от регистрирания одитор за независим финансов одит за проверка и заверка на годишния финансов отчет на дружеството.

**ИНФОРМАЦИЯ, ИЗИСКАНА ПО РЕДА НА ЧЛ. 187д ОТ ТЗ**

Тази информация не е приложима за дружеството.

**ФИНАНСОВИ ИНСТРУМЕНТИ И ФИНАНСОВ РИСК**

Информация за финансовите инструменти и управлението на финансовите рискове е представена в Приложението към финансовия отчет.

***ИНЖ. КРАСИМИР МАРКОВ***

***Управител на "Водоснабдяване и канализация - Шумен" ООД***